  Виталий Пронин 17-тӥ июльысен 26-тӥ июлёзь «Лесная страна» лагере Удмуртиысь, Башкириысь, Татарстанысь, Марий Элысь, Киров, Пермь но Свердловск улосъёсысь 110 быгатӥсь удмурт пиналъёс люкаськозы.Удмурт егитъёслэн «Шунды» огазеяськонзы соос понна 21-тӥзэ «Шундыкар» лагерь радъя. Отчы шедён понна пиналъёслы, котьку сямен, конкурсэз ортчоно вал. Туэ 170-лэсь уно гожтэтъёс вуизы, тужгес трос - «Суредаськон», «Театр» но «Дизайн» отрядъёсы. Отын конкурсэз 1 интые 3-4 мурт вал.Котькуд аре «Шундыкарлэн» темаез пӧртэм луэ, туэ - «Кизили дунне». Конкурс пыр потэм, удмурт кылэз но культураез ӟеч тодӥсь вожатойёс тыршозы «шундынылъёслэсь» но «шундыпиослэсь» ваньмон дырзэс тунсыко но пайдаё радъяны. Вожатойёслэн конкурсазы вуиз 25 заявка, соос пӧлысь быръемын вал дасэз. Валтӥсь вожатой луоз Эшъяськон юртысь методист Дмитрий Корепанов.- Туала улон ӝог азинтӥське, воштӥське. «Шундыкарын» но воштӥськонъёслэн дырзы вуэмын. Соин куд-ог отрядъёс интые мукетъёссэ кылдытӥм. Туэ уз луэ «Куро мунё», «Архитектура» отрядъёс, выль шӧм лагере пыртоз «Видеоискусство» (дышетоз Никита Ильин). Покчи но бадӟым литераторъёс огазеямын луозы, соосын ужалоз Алексей Котков. Куинетӥез выль специалист - Ксения Ворончихина («Дӥськут дизайн»), - ивортӥз удмурт егитъёслэн «Шунды» огазеяськонзылэн тӧроез Ольга Тронина.Ксения Ворончихина, Удмурт кун университетын дышетскыкуз, этномодая «Неофолк» студиен кивалтӥз, соин «Дӥськут дизайн» отрядысь пиналъёслы со трос тунсыкозэ возьматыны, вылезлы дышетыны пӧрмытоз.Никита Ильинэз тросэз тодо клипъёсызъя, вакчи видеосюжетъёсызъя. Аслаз тодон-валанэныз Кезысь пияш «шундыкарчиосты» тодматоз.Алексей Котков туэ, Щепкин нимо вылӥ театральной училищеез йылпумъяса, мукет егит артистъёсын ӵош берытскиз Удмуртие. Солэн вань ини аслаз кылбур бичетъёсыз, со Россиысь Гожъяськисьёслэн огазеяськоназы пыртэмын, Удмуртиысь тужгес егитэз гожъяськись луэ. Со понна Алёшалы оскемын «Литература» отрядэз валтыны.«Шундыкарлэн» огъя радлыкез уз воштӥськы. Котьку сямен, быгатӥсь удмурт нылпиос быръем удыссыя тодон-валан люкалозы, удмурт сям-йылолъёсын тодматскозы, спортъя ӵошатсконъёсы но визь сынанъёсы пыриськозы. Но жаляса верано, туэ куное уз вуэ Эстониысь пиналъёс.Туспуктӥз Дмитрий Софронов Теги: лагерь Нылпиос Шунды Шундыкар шутэтскон  